परिवार को मकान से किया बेदखल, महिला ने की आत्मदाह की कोशिश
90 साल एक मकान में रहे परिवार को पुलिस ने बेदखल कर दिया है। यह कार्रवाई कोर्ट के आदेश पर हुई। घर से बेदखल होने से आहत एक महिला ने केरोसिन डालकर आत्मदाह की कोशिश की। महिला पुलिस की तत्परता से उसे बचा लिया। मकान खाली होने के बाद परिवार ने रात खुले आसमान में गुजारी।
सिंधी कॉलोनी निवासी मोरारी लाल पिता मदनलाल अग्रवाल (65) ने कोर्ट में दो मकान स्वयं के होने का दावा लगा रखा था। इस मामले में कोर्ट ने गुरुवार काे मकान खाली कराने का आदेश दिया। इसके बाद कैंट पुलिस दोपहर में मकान खाली कराने पहुंच गई। पहले शारदा बाई पति जगदीश का मकान खाली कराकर टीवी, बेड, फ्रीज सहित सभी सामान बाहर रख दिया। उसी मकान के दूसरे हिस्से में कौशल्या बाई पति वीरेंद्र का मकान भी खाली कराने की कार्रवाई शुरू की। इसी दौरान कौशल्या बाई के परिवार की गुड्डी पति अनिल कैथवास ने केरोसिन डालकर आत्मदाह की कोशिश की। महिला पुलिसकर्मी ने तत्परता दिखाते हुए केरोसिन का डिब्बा पकड़ लिया अौर महिला को सुरक्षित बचा लिया। मकान खाली होने के बाद सील कर दिए। सीएसपी अभिषेक दीवान ने बताया कोर्ट के आदेश पर मकान खाली कराया गया।
90 साल से रह रहे, खाली करने का समय नहीं दिया
कौशल्या बाई और शारदा बाई ने बताया 90 साल से मकान में रह रहे हैं। मकान खाली कराने के लिए समय नहीं दिया। अचानक पुलिस पहुंची और मकान खाली कराके चली गई। उन्होंने बताया यह क्षेत्र बंगला बगीचा में आता है। इस पर कोई सहमति नहीं बनी। फिर भी मकान खाली करा दिया। कौशल्या बाई ने कहा समझ में नहीं आ रहा अब कहां जाए। दोनों परिवार ने कलेक्टर रजनीश श्रीवास्तव से भी शिकायत की।
गुड्डी बाई को आत्मदाह करने से रोकती महिला पुलिसकर्मी।
hin_Deva hin_Deva hin_Deva hin_Deva hin_Deva hin_Deva